લોકસભાની ચૂંટણી પુરી થતાની સાથે જ હાલ રાષ્ટ્રિય રાજનીતિનું એપી સેન્ટર બનેલા ગાંધીનગરમાં ભાજપની એક પછી એક મીટિંગોનો ધમધમાટ શરૂ થયો છે. ગઈ કાલે સોમવારે ભાજપની કૌર ગ્રુપની બેઠક યોજાઈ હતી. ત્યાર બાદ આજે મંગળવારે મુખ્યમંત્રી નરેન્દ્ર મોદીએ પાર્ટીના ધારાસભ્યોની બેઠક બોલાવી છે. આ બેઠક રાજ્યના ભાવિ મુખ્યમંત્રીની પસંદગીને લઈને બોલાવવામાં આવી રહી હોવાની ચારેબાજુ ચર્ચા છે. જોકે ગુજરાત ભાજપના મીડિયા પ્રભારી હર્ષદ પટેલે જણાવ્યું હતું કે ગુજરાત ભાજપ કૌર ગ્રુપની બેઠક નિયમિત જ હતી. લોકસભાની ચૂંટણીના સંદર્ભમાં છેલ્લા ત્રણ મહિનાથી કોઈ બેઠક યોજાઈ શકી ન હતી. બેઠકમાં નરેન્દ્ર મોદીની હાજરીમાં લોકસભાની ચૂંટણી પછીની આગામી રણનીતિ વિષે ચર્ચા હાથ ધરવામાં આવી હતી. જ્યારે આજે મંગળવારે મળનારી ભાજપના ધારાસભ્યોની બેઠકમાં આગામી એજંડા કેન્દ્રસ્થાને રહેશે તેમ હર્ષદ પટેલે જણાવ્યું હતું.